
Honeypot rendszer optimalizálása Biztonsági Műveleti Központban

A negyedik ipari forradalom korszakában, a hétköznapjaink digitalizációjának
rohamos terjedése közben, az előnyök kihasználása mellett sajnos a kockázatokra is
fel kell készülnünk. Már nem az a kérdés, mikor törnek be a hálózatunkba, hanem
az, hogy mikor vesszük észre – s mégsem teszünk ellene eleget. A kiberbűnözők
olyan kifinomult és fejlett technikák alkalmazásával érik el céljaikat, amelyekkel
szemben a hagyományos védelmi megoldások (tűzfalak, IDS/IPS, stb.)
hatástalannak bizonyulnak, ezért a védelmi oldalon is egyrészt újszerű és
automatizált megoldásokra van szükség, másrészt mérhetetlen mennyiségű adatra a
kutatások, elemzések és a hatékonyabb védelmi mechanizmusok kifejlesztése
érdekében. Célunk egy honeypot rendszer fejlesztése az egyetemi SOC (Security
Operation Center) labor bővítéseként, mely mindkét elvárásnak egyszerre képes
megfelelni. A honeypot-ok önmagukat sebezhetőnek mutatva keltik fel a behatolók
figyelmét, majd amint bárki kapcsolatot létesít velük, egy riasztási lánc
elindításával értesítik a hálózat üzemeltetőit a behatolás tényéről. A támadás
passzív észlelése mellett a honeypotok feltartják a támadót, aki így nem a valós
rendszerekkel fog foglalkozni, illetve az utólagos elemzésekhez is elengedhetetlen
információkkal szolgál a támadó módszereiről. A projektünkben egy honeypot,
illetve az Elastic Stack-en alapuló log és riasztás kezelő rendszer megtervezésével,
implementálásával, konfigurálásával, illetve tesztelésével foglalkoztunk. A tesztelés
során létrejövő adathalmaz vizsgálatával igyekeztünk feltárni a honeypotok
optimalizálási lehetőségeit, valamint hatékonyságuk mérhetőségét. Kiválasztottuk,
mely eseményeket érdemes folyamatosan megfigyelni, illetve riasztásokat
kialakítani rájuk. Hogy megfelelő mennyiségű, valós támadásokat szimuláló
információhoz jussunk, az egyetemen egy „zászlófoglaló” kihívást hirdettünk meg,
és a szimulált honeypot szolgáltatások közé valós sérülékeny rendszert helyeztünk
el. A beérkező információk felhasználásával azt igyekeztünk kideríteni, milyen
módszerekkel próbáltak behatolni a támadók, illetve mennyire sikerült hátráltatni a
lényeges információ kinyerését. Az ellenőrzést erre kialakított irányítópultokon
keresztül tettük meg, amelyek a gy˝ujtött adatokat, gyorsan értelmezhető,
diagramokon megjeleníthető információvá formálják.



